За Вјачеслава Вороњина се први пут чуло после успеха који је постигао на Европском првенству за јуниоре 1993. (17 до 19 година) у Севиљи, освајањем другог места резултатом 2,18. До 1998 такмичио се без запаженијих резултата, а онда је ишао успех за успехом. На Европском првенству у дворани 1998. у Валенсији је други (2,31). Године 1999. учествује на два Светска првенства, на дворанском у Маебашију је други (2,36), а на отвореном у Севиљи постао је светски првак (2,37). Успех је постигао почетком 2000 у Генту, где у дворани постаје и првак Европе.